text: ৪ বছর ধরে প্রশ্নফাঁসে জড়িত প্রেস কর্মচারী খান বাহাদুর! – আওয়ার নিউজ
  অর্গানাইজড ক্রাইম বিভাগের বিশেষ পুলিশ সুপার মোল্যা নজরুল ইসলাম বলেন, গ্রেফতার সাইফুল ইসলাম চট্টগ্রাম পলি টেকনিক্যাল থেকে পাস করে বিভিন্ন কাজ করতেন। সাইফুলকে জিজ্ঞাসাবাদ করে প্রেস কর্মচারীর তথ্য পাওয়া যায়। প্রেস কর্মচারী খান বাহাদুর ইন্দিরা রোডের একটি প্রেসে ২০১০ সাল থেকে কাজ করছেন। আর প্রশ্নপত্র ফাঁস করছেন চার বছর ধরে। খান বাহাদুরই মূলত প্রশ্নপত্র ফাঁস করতেন। তার হাত দিয়েই প্রশ্নপত্র অন্যদের কাছে পৌঁছাতো। এই চক্রে জড়িত অন্যরা সদস্য সংগ্রহ ও ডিভাইস সরবরাহসহ অন্যান্য কাজগুলো করে আসছিল।
  তবে গ্রেফতার রকিবুলের ভাই রাবি ইসলামের ইতিহাস বিভাগের শিক্ষক সামসুজ্জোহা বলেন, 'আমার সাথে যোগাযোগ করেছিল সিআইডি। আমাকে শুধু বলেছিল প্রশ্নফাঁসে একটি কললিস্টে তার ভাইয়ের নম্বর পাওয়া গেছে। শুধু মাত্র জিজ্ঞাসাবাদ করা হবে রকিবুলকে। এরপর তারা ফিরে আসবেন। কিন্তু রকিবুলকে সিআইডি কর্মকর্তাদের সাথে দেখা করানোর পর তারা তাকে আটক করে ঢাকায় নিয়ে আসে। তবে তারা ফের বলেন, জিজ্ঞাসাবাদ করে ছেড়ে দেয়া হবে। কিন্তু তারা নতুন করে জড়িত হওয়ার যে তথ্য দিচ্ছেন তা সম্পূর্ণ অসত্য। রকিবুলকে কেউ ফাঁসাচ্ছে বলে দাবি করেন তিনি।
  প্রশ্নফাঁসে ঢাবি কর্তৃপক্ষের দুর্বলতা ছিল কিনা জানতে চাইলে মোল্যা নজরুল বলেন, এটা তারাই বলতে পারবেন। প্রশ্ন যে ফাঁস হয়েছিল এটা আর নতুন করে বলার কিছু নেই। গ্রেফতারকৃত ২৩ জনের মধ্যে অধিকাংশই স্বীকারোক্তিমূলক জবানবন্দি দিয়েছে।